Tom Kristensen skal starte fra en placering som otter, og det er nordjyden ikke helt tilfreds med. - Der burde have været mere i mig og bilen. Første kvalifikationsdel blev aflyst efter et uheld, så derfor fik alle i stedet et kvarter i kvalifikationsdel 2. Her endte jeg med at være syver, selv om jeg kun gik ud én gang. Jeg mente, tiden var sikker og sparede derfor et sæt dæk. Til gengæld ændrede asfalt-temperaturen sig lidt til finalekvalifikationen, hvor vi valgte at fortsætte med samme opsætning. Det var en fejl, for min teamkollega Mattias Ekström ændrede på sin camper (hjulvinkling, red.), og derved hentede han næsten et sekund og sikrede sig en flot pole, siger Tom Kristensen. Nordjyden vurderer heller ikke sine sejrschancer i sidste afdeling som særlige store. -  Umiddelbart har jeg ikke de store chancer i morgen, hvor alt selvfølgelig skal koncentreres om at hjælpe Timo Scheider til titlen, men jeg glæder mig til et spændende race," siger Tom K fra et totalt udsolgt Hockenheim. Kristensen kan i øvrigt fejre et lille jubilæum på banen, i det han kører sit DTM-race nummer 50.

Referat:
Årets sidste DTM-løb køres søndag, og nordjyske Tom Kristensen starter langt nede i feltet.